Per Clausen (EL), 2013-02-19:
Det er nok at være en lille smule for optimistisk at tro, at man sådan kan generalisere situationen, så det bliver almindeligt, at Socialdemokraterne og SF redegør for, hvad Det Radikale Venstre i grunden mener.
Jeg synes, at det kunne der være meget perspektiv i, men i det her tilfælde er der såmænd bare det udmærkede perspektiv i det, at alle tre partier har fornuftige standpunkter, og det kunne man også håbe bredte sig til andre politikområder.
Men når det er sagt, vil jeg sige, at det her lovforslag jo er en meget, meget vigtig del af den aftale, vi har lavet her i Folketinget, om, at vi skal sikre, at vi får meget mere vindenergi, meget mere vedvarende energi frem til 2020 som et led i at blive fuldstændig uafhængig af fossile brændstoffer inden 2050.
Man skal jo ikke glemme, at det er noget, som de nuværende regeringspartier og Enhedslisten var enige om allerede inden valget.
Vi var også enige om det delmål, som vi forsøger at nå med den her aftale.
Derfor skal man jo kun være glad for, at der er så bred politisk tilslutning til det, for det er udtryk for, at man på et enkelt eller to områder, også på højrefløjen i det danske Folketing, med en enkelt beklagelig undtagelse, har indset, at den grønne omstilling ikke er et problem, men en del af løsningen – altså det, der handler om at sikre, at vi fremadrettet får en produktion, som er baseret på en langt mindre udnyttelse af naturens ressourcer og en langt mindre forurening.
Og det er det her jo et led i.
Der er også andre mere, skal man sige, konkrete elementer i det her lovforslag, der er gode.
Det, som også andre har fremhævet, og som jeg synes er rigtig vigtigt, er, at vi med de her kystnære havvindmøller forsøger at etablere en udbygning, som også er forankret i en aktiv opbakning og tilslutning i de lokalområder, hvor vindmøllerne skal sættes op, på den måde, at man får inddraget kommunerne på et tidligt tidspunkt i planlægningen.
Nu ved vi jo godt, at det ikke altid er sådan, at borgmestres og kommunalbestyrelsers flertal dækker hele befolkningen i den slags sager
, så derfor er de andre elementer, der vil indgå, jo også vigtige, nemlig de elementer, som sikrer, at der kommer en god mulighed for og en meget klar opmuntring til, at der bliver en lokal forankring, et lokalt medejerskab.
Det tror jeg sådan set er kernen i at skabe lokal opbakning til vindmøller, nemlig at man har nogle ejerformer, der gør, at de folk, der bor i nærheden af vindmøllerne, har en oplevelse af – og ikke bare en oplevelse, men også at det reelt er sådan – at de er med til at eje dem og dermed også er med til at tjene nogle af de penge, der kommer ud af vindmøllerne.
Jeg tror, at oplevelsen, som man har haft i nogle dele af landet, af, at energien blev forbrugt et andet sted i landet, at pengene, der blev tjent, også røg et andet sted hen i landet, men at man kunne få lov til at nyde udsigten til og lyden af vindmøllerne, er en rigtig skidt ting.
Det er vigtigt, at der er en sammenhæng dér.
Det har vi jo gjort på forskellige måder, altså forsøgt at sikre, at der kom en lokal forankring af ejerskabet.
Det er klart, og det fremgår også af høringssvarene, at man sikkert kunne have gjort mere, men jeg synes faktisk, at vi er kommet ganske langt.
Jeg deler også den glæde, som andre har givet udtryk for i forhold til husstandsmøllerne, nemlig at vi også har sikret dem fremadrettet.
Det, vi jo har gjort, er, at vi har sikret dem i al væsentlighed samme betingelser, som de havde tidligere, med nogle enkelte forbehold.
Det har så vist sig, at det måske er en relativt stor støtte, men jeg synes – set i lyset af at det jo ikke var husstandsmøllerne, som var i fokus for diskussionen om solceller – at det så også kunne være lidt underligt at ramme dem hårdt, når det var en anden problemstilling, som man var ude i.
Og jeg skal da bare benytte lejligheden til at sige, at jeg håber, at de udestående udfordringer, vi har i forhold til solceller, almene boliger osv., snart bliver løst.
Det her er jo et element i at løse nogle af de problemer, som den relativt hurtige ændring af lovgivningen gav, men der er også andre ting, der mangler.
Det skal ingen hemmelighed være, at Enhedslisten har det lidt underligt med, at vi har sådan en særlig værditabsordning, når det handler om vindmøller.
Og det har vi måske lidt svært ved at forstå.
Men det har været vigtigt i forhandlingerne for rigtig mange partier, at værditabsordningen blev bevaret, og det er der så ikke meget at gøre ved.
Jeg vil bare sige, at jeg tror, at det, når det handler om at skabe offentlig opbakning, lokal forankring og støtte til vindmølleprojekter, er nogle andre redskaber, som er langt mere afgørende, og det er de positive redskaber, der også indgår i det her lovforslag.
Så jeg vil sige, at lige præcis i forhold til det her lovforslag er det lige før, at man kan høre Enhedslisten sige, at vi er hundrede procent tilfredse.
Vi er i hvert fald så tæt på, at jeg hellere må benytte lejligheden til at være det den her gang.